ЩIэблэхэр нэхъ быдэу зэпищIэнущ
ЗэрыгурыIуэгъуэщи, зэхъуэкIыныгъэхэр зыужьыныгъэм хуэунэтIамэ, абыхэм фIы къадэкIуэнущ. Апхуэдэ зэхъуэкIыныгъэхэр иджы щрагъэжьащ Урысей Федерацэм пенсэхэр зыт и IэнатIэм. Шэч хэмылъу, ахэр зыхуэунэтIар ди нэхъыжьхэм я псэукIэр егъэфIэкIуэнырщ.
Нэхъ япэкIэ ирагъэкIуэкIыу щыта лэжьыгъэхэм я фIыгъэкIэ процентищ-плIы хуэдизкIэ гъэ къэс пенсэхэр нэхъыбэ ящIу щытамэ, иджы а бжыгъэр проценти 7 — 8-м, уеблэмэ нэхъыбэм нагъэсыну я мурадщ. НэгъуэщIу жыпIэмэ, мазэ къэс къаIэрыхьэр сом мин, илъэсым тещIыхьауэ къапщтэмэ, сом мин 12 хуэдиз хъунущ. А щIыкIэм тету хэхъуэурэ, къэралым ику иту щат пенсэр 2020 гъэм ирихьэлIэу сом мин 20-м нэблагъэну къалъытэ.
ЗэрыгурыIуэгъуэщи, зэхъуэкIыныгъэхэм я лъэхъэнэм гугъуехь пыухыкIахэр къадокIуэ. Дэ иджыпсту апхуэдэ зэманым дыхыхьэу аращ. Сэ къызэрыслъытэмкIэ, къэралым и унафэщIхэм цIыхубзхэм ящыщу зи ныбжьыр илъэс 50-м щIигъуахэмрэ цIыхухъухэм ящыщу илъэс 60-м фIэкIахэмрэ лэжьапIэкIэ къахузэгъэпэщмэ, пенсэхэм яхуэгъэза зэхъуэкIыныгъэхэм Урысейм исхэм я сэбэп хэлъынущ.
Мыбдеж зыщыдгъэгъупщэ хъунукъым дэтхэнэми хуагъэувыну пенсэр зыхуэдизыр ар зэрылэжьа илъэс бжыгъэм елъытауэ зэрыщытынур. Апхуэдэу щыхъукIэ, нэхъ кIасэу пенсэм кIуэ цIыхум ахъшэ нэхъыбэ хуагъэувынущ, сыту жыпIэмэ, ар зэрылэжьа илъэс бжыгъэр нэхъыбэнущ.
Хэхауэ дызытемыпсэлъыхь нэгъуэщI зы Iуэхуи хэлъщ мыбы. Зи гугъу сщIыр илъэс 50-м зи ныбжьыр фIэкIахэр я IэщIагъэм хуабжьу зэрыхуэIэкIуэлъакIуэрщ икIи апхуэдэ зэфIэкIыр Iэмал зэриIэкIэ нэхъ нэсу къагъэсэбэпын зэрыхуейрщ. Къэтщтэнщ, псалъэм папщIэ, дохутырыр, егъэджакIуэр, слесарыр… ИлъэсипщI бжыгъэкIэ абыхэм ягъуэта Iэзагъым лэжьэн щIэзыдзагъащIэ- хэр щIэпIыкIын хуейщ. Апхуэдэ лэжьыгъэм щIэблэхэм я зэпыщIэныгъэр нэрылъагъуу игъэбыдэнущ икIи иригъэфIэкIуэнущ.
Бэрсэдж Юрий,
«Урысейм и пенсионерхэм
я союз» зэгухьэныгъэм и
Къэбэрдей-Балъкъэр щIыналъэ къудамэм и тхьэмадэ.
